Румбольд Валімонтавіч

**Лямпэрт Румбольд Валімунтавіч**, **Рамвольт Валімонтавіч** (1371 — лістапад 1432) — дзяржаўны дзяяч Вялікага Княства Літоўскага. Староста генэральны жамойцкі (1409—1411), маршалак земскі (1412—1432), намесьнік віцебскі (упамінаецца ў 1422).

Вотчынныя ўладаньні знаходзіліся ў Дзяволтве, меў маёнткі ў Сьвіслацкай воласьці і Жамойці. Трымаў палову Блужаў у Крэўскім старостве.

## Імя

Румбальд, Румбальт, Румпальт або Румпэль (Rumbald, Rumbold, Rumbolt, Rumpolt, Rumpel) — імя германскага паходжаньня. Першае дакладна датаванае пісьмовае ўжываньне гэтага асабовага імя () адзначаецца ў 1086 годзе. Іменная аснова рум- (ром-) (імёны ліцьвінаў Румель, Румш, Рамвольт; германскія імёны Rummel, Rumsch, Romualt) паходзіць ад гоцкага *hrôms, германскага hruom 'слава, славутасьць', а аснова -балд- (-болд-, -болт-) (імёны ліцьвінаў Бальдвін, Бірыбольд, Рыбалт; германскія імёны Baldwin, Beribald, Ribald) — ад гоцкага *balth, стараверхненямецкага bald 'сьмелы, адважны'. Такім парадкам, імя Румбольд азначае «слаўны адвагаю».

Этымалягічны слоўнік старапольскіх асабовых імёнаў, выдадзены Польскай акадэміяй навук, адзначае гістарычнае бытаваньне ў Польшчы германскага імя Rombołt (Rumpołt).

Варыянты імя ў гістарычных крыніцах: *et Rumboudo secretario* (25 траўня 1396 году); *Rwmwold Wolymuntonis* (18 студзеня 1401 году); *Rombold* (13 студзеня 1407 году, 11 чэрвеня 1407 году); *Lamperto alias Rambalt Wollymunthowicz* (*Lampert alias Rambalt Wolymunthowicz*; 23 траўня 1409 году); *Romboltone Volimontonis* (*Rombolt Volimontonis*; 24 траўня 1409 году); *Rambold* (26 траўня 1409 году, 7 лістапада 1432 году); *Romald*, *Rammold* (16 чэрвеня 1409 году); *Romolt* (21 чэрвеня 1409 году); *Rumpoldi* (1 лютага 1411 году); *Rvmboldum… Rumpoldo capitaneo Samagittiarum* (20 красавіка 1411 году); *Rumpoldo Ducatus nostri marschalkone* (31 траўня 1412 году); *Rumbold marschalkus tocius Lythuanie* (22 красавіка 1415 году); *Ruboldo terre nostre marschalco* (22 чэрвеня 1421 году); *Rumpoldus* (27 верасьня 1422 году, 29 лістапада 1430 году, 26 сьнежня 1431 году, 26 чэрвеня 1432 году); *Rumboldum terre nostre Lithvanie marschalcum* (па 14 чэрвеня 1430 году); *Rumbold unser landtmarschalk* (20 чэрвеня 1430 году); *Rumboldo terre nostre Lythuanie marschalko*, *Rumboldo terre Lithvanie marschalko* (21 кастрычніка 1430 году); *Rombuldus* (22 чэрвеня 1431 году); *Rumboldus terre Lytuanie marschalcus* (1 жніўня 1431 году); *Rumpold* (11 верасьня 1431 году, 24 верасьня 1432 году); *strenuos Rompoldum terrae Lithvaniae marsalcum* (15 сьнежня 1431 году); *Nos Rumpoldus* (26 сьнежня 1431 году і 26 чэрвеня 1432 году); *Ромволтъ* (27 верасьня 1432 году); *Rombolth marschalcus* (15 кастрычніка 1432 году); *Rombolt* (4 лістапада 1432 году).

## Біяграфія
Зь літоўскага баярскага роду, сын Валімонта Бушкавіча. Меў братоў Кезгайлу, Яўнута, Шадзібора, Гудзігерда і Судзівоя. У лісьце інфлянцкага магістра ад 1416 году як «брат Румбольда» ўпамінаецца літоўскі баярын Зігебут (*Segebut*).

Упершыню ўпамінаецца ў акце Віленска-Радамскай уніі (1401 год). Быў адным з радцаў вялікага князя Вітаўта. Паводле Яна Длугаша, у чэрвені 1409 году на загад Вітаўта выправіўся з войскам у Жамойць, дзе заняў усе нямецкія замкі і ўзяў у палон ордэнскага фогта Жамойці Міхайла Кухмайстра і такім спосабам вярнуў гэтую зямлю пад уладу ВКЛ.

У 1412, 1416, 1429 і 1430 гадох езьдзіў з пасольствамі ў Польшчу. У 1413 годзе браў удзел у разьвязаньні справы Бэнэдыкта Макры. Ачольваў дэлегацыю ВКЛ на Канстанцкім саборы (1414—1418).

Падтрымліваў Сьвідрыгайлу. У лістападзе 1432 году яго разам з братам Яўнутам пакаралі сьмерцю на загад Жыгімонта Кейстутавіча.

Меў сына Міхайлу, які ў сярэдзіне XV стагодзьдзя атрымаў ад вялікага князя Казімера сем сялянскіх сем’яў у Вількамірскім старостве.

Фундаваў алтар Румбольда ў Віленскай катэдры.

## Глядзіце таксама
* Сьвяты Румбольд (Рамвольд)
* Сьвяты Румбольд (Рамбаўт)
* Сьвяты Лямбэрт
* Жыгімонт Індрыхавіч
* Гетаўт Каленікавіч
* Бутрым Якубавіч Неміровіч

## Заўвагі

## Крыніцы

## Літаратура
* 
* 
* 
* 
* Semkowicz W. O litewskich rodach bojarskich zbratanych ze szlachtą polską w Horodle r. 1413 // Miesięcznik Heraldyczny. Organ Towarzystwa Heraldycznego we Lwowie. R. 7, Nr. 1—2, 1914. S. 9—10.

Катэгорыя:Нарадзіліся ў 1371 годзе
Катэгорыя:Старосты жамойцкія
Катэгорыя:Ваяводы віцебскія
Катэгорыя:Баяры літоўскія
Катэгорыя:Маршалкі вялікія літоўскія
Катэгорыя:Памерлі ў 1432 годзе